กระทรวงการต่างประเทศ ทยอยจัดฉีดวัคซีนโควิด-19 ให้นักศึกษาไทย ที่จะเดินทางไปศึกษาต่อยังต่างประเทศแล้วกว่า 1,600 คน
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า จากที่ก่อนหน้านี้ กรมการกงสุล เปิดให้นักเรียนนักศึกษาไทย ที่จะเดินทางไปศึกษาต่อในต่างประเทศ ลงทะเบียนเข้ารับการฉีดวัคซีนโควิด-19 ได้มีการตรวจสอบสถานะยืนยันผล รวมแล้วเกือบ 5,000 คน ซึ่งได้เริ่มฉีดวัคซีนไปช่วงวันที่ 29 พฤษภาคม – 1 มิถุนายน และ ช่วงวันที่ 4 – 6 มิถุนายน 2564 ที่จุฬาลงกรณ์มหาวิทยาลัย โรงพยาบาลวิมุต และโรงพยาบาลพญาไท 2 จำนวน 1,612 คน รอยืนยันสถานที่ฉีดและขอเลื่อนฉีดอีก 2,096 คน ซึ่งผู้ที่ลงทะเบียนไว้ทั้งหมด ให้รอการแจ้งยืนยันสถานที่ฉีดวัคซีนทางอีเมล์ โดยเจ้าหน้าที่จะทยอยดำเนินการในกลุ่มนี้ให้แล้วเสร็จ ก่อนพิจารณาว่า จะมีการเปิดให้ลงทะเบียนเพิ่มเติมหรือไม่นอกจากนี้ กรมการกงสุล ยังเปิดให้สื่อมวลชนต่างประเทศ ที่พำนักอยู่ในประเทศไทย ลงทะเบียนฉีดวัคซีนโควิด-19 รวมแล้ว 359 คน แบ่งเป็น สื่อมวลชน 183 คน ผู้ติดตามสื่อต่างประเทศ 96 คน และเจ้าหน้าที่คนไทย 80 คน ซึ่งขณะนี้ ปิดรับการลงทะเบียนแล้วและจะมีการนัดหมาย พร้อมแจ้งวันเวลาสถานที่ฉีดวัคซีนทางอีเมล์ต่อไป